Вечерен час за всички жители на община Панагюрище въвежда от утре кметът на града Никола Белишки. На децата ще бъде забранено да излизат навън от 20:00 часа до 6 часа сутринта, а на възрастните - от 21:00 часа до 6 часа. Изключение ще се прави само за работещите на смени, като те ще доказват това със служебни документи.



Свободно ще бъде движението и на всички, които се нуждаят от медицинска помощ.



Кметската заповед е заради масовото погазване на правилата за ограничаване на разпространението на коронавируса.



Въвеждат се и други ограничения – забранява се достъпът до дворните пространства на детски градини и училищата. Прекратява се използването на вендинг машини за продажбата на кафе и други безалкохолни напитки и продукти, разположени на територията на община Панагюрище.

Нарушителите ще бъдат санкционирани по реда на Закона за административните нарушения и наказания, съобщават още от общината.